秦詔
作者：文同
朝代：宋

paragraphs: 山流濯幽阬，銅篆發古耀。
我行奉天縣，叟以百錢糶。
讀之乃二世，元年所刻詔。
謂法度量者，盡始皇帝造。
辭止曰皇帝，久遠若爲道。
乃命斯去疾，具述紀其右。
文章既精簡，字畫亦佳妙。
亥爾何等人，敢作萬世調。
其爲者非是，所累纔一廟。
區區頌微末，回首皆可弔。
郡兵厭寶玉，得此只揮掉。
漂流落荒壤，千載厄潛奧。
乃知天宇內，事有不可料。
此物今何爲，惟助觀者笑。